
Text rozhodnutia
Súd: Krajský súd Košice Spisová značka: 6S/48/2013 Identifikačné číslo súdneho spisu: 7013200345 Dátum vydania rozhodnutia: 10. 04. 2014 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2014:7013200345.3 Uznesenie Krajský súd v Košiciach, v právnej veci žalobcu STAVIVÁ KLASIK-L, s. r. o., so sídlom Hlavná 600, Streda nad Bodrogom, IČO: 36 822 094, právne zastúpeného JUDr. Pavlom Gombosom, advokátom so sídlom v Košiciach, Moldavská cesta 21/A, proti žalovanému Finančnému riaditeľstvu Slovenskej republiky, Lazovná 63, Banská Bystrica, v konaní o preskúmanie zákonnosti rozhodnutia žalovaného č. 1100307/1/1233634/2012 zo dňa 26. 10. 2012, takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Žalobou zo dňa 06. 03. 2012, podanou osobne na Krajskom súde v Košiciach dňa 15. 03. 2013, sa žalobca domáhal zrušenia rozhodnutia žalovaného č. 1100307/1/1233634/2012 zo dňa 26. 10. 2012 a vrátenia veci na ďalšie konanie. Uznesením č. k. 6S/48/2013-28 zo dňa 06. 06. 2013 súd konanie podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov zastavil z dôvodu, že žalobca do dňa vydania citovaného uznesenia nezaplatil súdu súdny poplatok v sume 70,-- eur, na ktorý bol vyzvaný výzvou súdu zo dňa 20. 03. 2013. Uznesenie o zastavení konania bolo právnemu zástupcovi žalobcu doručené dňa 14. 06. 2013. Dňa 01. 07. 2013 bolo na tunajšom súde osobne podané podanie označené ako „odvolanie proti uzneseniu o zastavení súdneho konania pre nezaplatenie súdneho poplatku a návrh na oslobodenie od súdnych poplatkov podľa § 138 ods. 1 O. s. p.“ Súd uznesením č. k. 6S/48/2013-48 zo dňa 06. 02. 2014 zrušil predmetné uznesenie o zastavení konania zo dňa 06. 06. 2013 a žalobcovi nepriznal oslobodenie od súdnych poplatkov. Predmetné rozhodnutie nadobudlo právoplatnosť dňa 21. 03. 2014. Podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov ak nebol zaplatený poplatok splatný podaním návrhu na začatie konania, odvolania alebo dovolania, súd vyzve poplatníka, aby poplatok zaplatil v lehote desiatich dní od doručenia výzvy, ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Keďže žalobca ani do dňa vydania tohto uznesenia nezaplatil predpísaný súdny poplatok vo výške 70,-- eur, súd rozhodol v súlade s citovaným zákonným ustanovením tak, ako je to uvedené vo výrokovej časti tohto uznesenia. Súd rozhodol o trovách konania v zmysle ust. § 146 ods.1 písm. c), § 246c O. s. p., podľa ktorých žiadny z účastníkov nemá právo na náhradu trov konania podľa jeho výsledku, ak konanie bolo zastavené. Predmetné uznesenie bolo prijaté senátom Krajského súdu v Košiciach v pomere 3:0 (ustanovenie § 3 ods. 9 zákona č. 757/2004 Z. z. o súdoch v znení neskorších predpisov v znení novely uskutočnenej zákonom č. 33/2011 Z. z. účinnej od 01. 05. 2011). Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha.

